Философия фәненең тарихы күҙлегенән ҡарағанда, материализм һәр ваҡытта ла йәмғиәттең тирә-яҡ донъяны дөрөҫ аңларға һәм тәбиғәт менән тулыраҡ идара итергә ынтылған алдынғы синыфтары һәм ҡатламдарының донъяға ҡарашы булған. Ғилми ҡаҙаныштарҙы дөйөмләштереп, материализм фәндең төрлө йүнәлештәренең алға китеүенә һәм, дөйөм алғанда, бар кешелектең көндәлек эшмәкәрлегенә, шул иҫәптән етештереүсе көстәрҙең артабан үҫеүенә булышлыҡ иткән. Үҙ сиратында башҡа махсус фәндәрҙең дә уның үҙенең алға китешенә лә тәьҫир итеүе бәхәсһеҙ. Быны материализмдың төрлө дәүерҙәге торошо менән танышыу тулыһынса иҫбатлай. Астрономия, математика һәм башҡа төгәл фәндәрҙең үҫеше менән боронғо Һиндостан, Ҡытай һәм Грециялағы ҡол биләүсе йәмғиәттәрҙә беҙҙең дәүергә тиклем бер нисә быуат алда философияға ла нигеҙ һалына, был үҙ сиратында материализмдың тәүге ғилми ҡараштарын тыуҙыра. Уларҙың ижадсылары булып Һиндостандан Аджита Кесакамбала, ҡытайҙар Лао Цзы, Ян Чжу һәм Ван Чун, гректарҙан Гераклит, Анаксагор, Эмпедокл, Демокрит, Эпикур һ.б. иҫәпләнә. Уларҙың төп ҡаҙанышы — донъяның материаллығын йәки уның үҙаллы һәм кешеләр аңынан бойһонмаған булыуын аңлау. Демокрит замандашы Левкипп һәм башҡа фекерҙәштәре менән материяның атомдарҙан тороуы тураһында ғилми фараз әйткән икән — быны боронғо материализмдың ҙур ҡаҙанышы тип һанарға кәрәк. Уның вәкилдәре диалеклектик ҡарашта булһалар ҙа, күптәре мифология тәьҫирендә ҡала килеп, физик һәм психологик хәл-торош араһындағы айырманы күрә алмаған.